kardosdrur/scandi-wiki huggingface dataset:
Povl Winning Toussieng

Povl Winning Toussieng (født 15. juni 1892 i Aalborg, død 11. januar 1967 i København) var en dansk læge, modstandsmand og forfatter.

Baggrund og uddannelse 
Han var søn af oberst Heinrich Elfred Theodor Toussieng (1845-1908) og Regina Frederikke Winning (1859-1938). Han blev student fra Rungsted Kostskole i 1909, cand.med. fra Københavns Universitet i 1917 og var derefter praktiserende læge i Nysted indtil 1921.
Toussieng var gift med Ingeborg Marie Amalie Hansen, som han fik to børn med: Povl Winning Toussieng Junior (5. september 1918 - 17. november 1997), der var læge og børnepsykiater i USA, og Agnete Toussieng, gift Tryde, (25. juni 1921 - 31. maj 2006).

Udstationering og forfatterskab 
På opfordring af dronning Juliana, som Toussieng havde mødt på den hollandske ambassade i København, tog han til Hollandsk Ostindien i 1922 på en treårig kontrakt med den hollandske regering. Han blev stationeret i Borneo, og efter kontraktens udløb nedsatte han sig som praktiserende læge i den østlige del af Java - i Malang, hvor han tillige var industrilæge bl.a. ved Sukkerprøvestationen Pasoeroean. 

I 1937 vendte Toussieng tilbage til Danmark, hvor han i 1938 etablerede lægepraksis i Charlottenlund.
Toussieng skrev to bøger om sin tid i Borneos jungle: Mahakam: den store flod og Mahakam, ovenfor Faldene. Begge bøger udkom i 1941. 

For sit arbejde for hollandske flygtninge og "displaced persons" efter krigen, modtog Toussieng det Hollandske Røde Kors' medalje og blev udnævnt til officer af Orange-Nassau-ordenen.

I 1947 blev han udsendt til Java for en kortere periode af den hollandske regering som fungerende inspektør for Volksgezondheid.

Modstandskamp under 2. verdenskrig 
Toussieng var aktiv i Hjemmeværnets 1. kompagni og skjulte modstandsmænd i sit hjem under Besættelsen. Den 2. december 1944 blev han og hans søn, Povl W. Toussieng jr. arresteret og interneret af den tyske besættelsesmagt i en periode.

Referencer

Kilder 
 
 Omtale af Povl Winning Toussieng Junior og hans slægt 
 Film fra Borneo optaget af Toussieng
 Film fra Borneo optaget af Toussieng - Youtube
 Frimærke af maske som Toussieng hentede i Borneo og donerede til Nationalmuseet

Eksterne henvisninger 
 

Danskere i 1900-tallet
Læger fra Danmark
Rejsebogsforfattere fra Danmark i 1900-tallet
Modstandsfolk fra Danmark
Personer fra Aalborg
Nationalmuseets indsamlere
Dansksprogede forfattere fra Danmark
Æolisk geomorfologi

Æolisk geomorfologi er en gren af naturgeografien, der beskæftiger sig med de landskaber som vinden danner – klitter - eller er med til at præge - kaldet afblæsningsområder. I aride (tøre/nedbørfattige) områder dannes ørken, evt. med furrede og sandslebne grundfjelds fremspring.

Æoliske landskaber i Danmark 
Stort set hele Jyllands vestkyst er præget af vestenvindens huseren, og det er også her, at langt de fleste vindskabte landskaber i Danmark findes. Men hvor Nordjylland og området Blåvand-Fanø er præget af store veludviklede kystklitter, så er resten af vestkysten domineret af parabelklitter og miler.

Nordsiden af Læsø og det meste af Anholt har også udbredt klitdannelse. På Anholts østlige del ligger Ørkenen, som dog ikke er en rigtig ørken, da nedbørmængden er for stor og dermed er vegetationen også for udbredt. De klitter der findes i Ørkenen er formentlig dannet tidligt efter landskabet – strandvoldssletten - kom frem fra havet ved landhævningen efter den sidste istid, men er med tiden groet til. Under kuldeperioden 1600-1900 har der været vandreklitter og området har sandsynligvis mindet om Råbjerg Mile..

Den samme kuldeperiode har givet anledning til klitvandringer og flyvesand flere steder i landet også i Nordsjælland ved Tibirke. Og i Jylland er det lykkedes nogle klitter at vandre næsten helt ind til hovedstilstandslinien.

Særlige æoliske landskaber i resten af verden

Noter
Vasilij 3. af Moskva

Vasilij 3. Ivanovitsj (russisk: Василий III Иванович (født 25. marts 1479, død 4. december 1533) var storfyrste af Moskva fra 1505 til 1533.

Vasilij var søn af Ivan 3. af Moskva og brugte størstedelen af sin regeringstid på at konsolidere faderens erobringer. Vasilij forøgede også selv rigets territorium og overtog blandt andet fyrstendømmet Rjazan i 1521 og byen Novgorod-Severskij i 1522.

Vasilij var barnløs i sit første ægteskab og forstødte derfor sin hustru Solomonia Saburova i 1526. Med sin nye dronning Elena Glinskaja fik Vasilij en søn i 1530, den senere Ivan 4. af Rusland.

Referencer 

Regenter af Rusland
Auto Zeitung

Auto Zeitung er et tysk biltidsskrift, som siden 1969 (dengang Deutsche Auto-Zeitung – das unabhängige Automagazin) er blevet udgivet af Bauer Media Group. Bladet udkommer hver anden onsdag og koster i Tyskland 2,20 €. Redaktionen har sæde i Köln.

Indhold 
Bladet indeholder nyintroduktioner, tests samt beretninger fra motorsporten.

Oplag og udbredelse 
Auto Zeitung har opnået et samlet oplag på 208.527 eksemplarer og har dermed ca. 680.000 læsere. Dermed er Auto Zeitung på en fjerdeplads efter antallet af oplag efter ADAC Motorwelt samt Auto Bild og auto motor und sport.

Auto Trophy 
Prisen Auto Trophy gives årligt til biler i forskellige klasser efter læsernes valg.

Noter

Eksterne henvisninger 
 Auto Zeitung (på tysk)

Tidsskrifter fra Tyskland om biler
Etableret i 1969
VW Scene

VW Scene International er et månedligt på TV Trend Verlag udkommende biltidsskrift om tunede biler af mærket Volkswagen.

I tidsskriftet præsenteres i første række tunede eller ombyggede biler. Derudover er der også artikler om temaerne Volkswagen, tuning og træf, samt få annoncer. VW Scene er det mest solgte Volkswagen-blad. Kvartalsoplaget ligger på knap 32.000 eksemplarer, og det trykte oplag på ca. 83.000.

TV Trend Verlag, som tilhører Vestische Mediengruppe Welke, udgiver også tilsvarende tidsskrifter om andre bilmærker.

Noter

Eksterne henvisninger 
 Officielt websted (på tysk)

Tidsskrifter fra Tyskland om biler
Volkswagen
Kollerup-Fjerritslev Sogn

Kollerup-Fjerritslev Sogn er et sogn i Jammerbugt Provsti (Aalborg Stift). Sognet ligger i Jammerbugt Kommune (Region Nordjylland). Indtil Kommunalreformen i 2007 lå det i Fjerritslev Kommune (Nordjyllands Amt), og indtil Kommunalreformen i 1970 lå det i Vester Han Herred (Thisted Amt). I sognet ligger Kollerup Kirke og Fjerritslev Kirke.

Sognet blev dannet 2. december 2012 ved en sammenlægning af Kollerup Sogn og Fjerritslev Sogn.

I Kollerup Sogn findes flg. autoriserede stednavne:
 Aldrup (bebyggelse)
 Andrup (bebyggelse, ejerlav)
 Andrup Bjerge (bebyggelse)
 Borup (bebyggelse)
 Bredevandsbakker (areal)
 Brøndum (bebyggelse, ejerlav)
 Fjerritslev (bebyggelse, ejerlav)
 Fjerritslev Hede (bebyggelse)
 Fjerritslev Rimme (bebyggelse)
 Grønnestrand (areal, bebyggelse)
 Hingelbjerg (bebyggelse, ejerlav)
 Hingelbjerge (areal)
 Kollerup (bebyggelse, ejerlav)
 Kollerup Klit (bebyggelse)
 Kollerup Plantage (areal)
 Kollerup Strand (bebyggelse)
 Krogbakker (areal)
 Møllebosletten (bebyggelse)
 Mølleå (vandareal)
 Nørremiler (areal)
 Randsbro (bebyggelse)
 Starkær (bebyggelse)
 Søbakke (areal)
 Sønderkær (bebyggelse)
 Søndermiler (areal)
 Udklit (bebyggelse)
 Vestergårds Mark (bebyggelse)
 Årupgårds Mark (bebyggelse)

Noter

Eksterne henvisninger 
 
 

Sogne i Jammerbugt Kommune
Sogne i Aalborg Stift
Sogne i Vester Han Herred
Etableret i 2012
Europamesterskaberne i amatørboksning 1942

Europamesterskaberne i amatørboksning 1942 (Krigsmesterskabet) blev afviklet den 20. til den 25. december 1942 i den dengang tyske by Breslau. Der deltog 97 boksere fra 11 lande. AIBA annullerede resultaterne efter 2. verdenskrig, fordi Tysklands modstandere ikke deltog.

Fra Danmark deltog sværvægteren Carl Nielsen og letsværvægteren Svend Aage Christensen. Svend Aage Christensen vandt guld, hvorimod Carl Nielsen ikke vandt medalje.

Medaljevindere

Medaljefordeling

Noter

Eksterne links 
 European Championships  
 Kontrowersje: Wojenne Mistrzostwa Europy - Breslau 1942  

EM i boksning
Boksning i 1942
Boksning i Tyskland
Frederik Thorkelin

Frederik Thorkelin er navnet på flere personer:

 Frederik Thorkelin (officer) (1827-1910) – dansk officer og bogsamler (Benedictus Frederik Julius Thorkelin)
 Frederik Thorkelin (forsikringsdirektør) (1904-1997) – dansk forsikringsdirektør og bogsamler (Frederik Emil Thorkelin)
The Football League 1901-02

The Football League 1901–02 var den 14. sæson af The Football League og dermed også det 14. engelske mesterskab i fodbold.

First Division blev vundet af Sunderland AFC, som dermed vandt ligaen og det engelske fodboldmesterskab for fjerde gang.

Resultater

First Division

Second Division 

Sæsonen 1901-02 var den tiende i Second Division, og siden den foregående sæson havde ligaen optaget to nye hold:
 Bristol City FC, , som i sæsonen 1900-01 var blevet nr. 2 i Southern League og nr. 5 i Western Football League.
 Doncaster Rovers FC, som i sæsonen 1900-01 var blevet nr. 2 i Midland League.

De tre lavest placerede hold blev alle genvalgt til den efterfølgende sæson.

Kilder / eksterne henvisninger 
 RSSSF – England 1901-02 
 RSSSF – English League Leading Goalscorers

Noter 

Sæsoner i The Football League
Fodbold i 1901
Fodbold i 1902
Perry Christie

Perry Gladstone Christie (født 21. august 1944 i Nassau, Bahamas) er en bahamansk politiker, der var Bahamas premierminister fra 2000 til 2007 og igen fra 2012 til 2017. Han tilhørte partiet Progressive Liberal Party (PLP).

Biografi 

Christie var Bahamas premierminister i 2 perioder fra 2000 til 2007. I 2012 førte Christie igen PLP til valgsejr, og blev 8. maj 2012 igen indsat som premierminister. Ved valget den 10. maj 2017 tabte PLP stort, og Perry Christie blev afløst af Hubert Minnis fra partiet Free National Movement (FNM).

Referencer 

Bahamas premierministre
Politikere fra Bahamas
Thorkelin

Thorkelin er en gammel islandsk slægt, som også lever i Danmark.

Slægten kan føres tilbage til cand.jur., bogsamler og gehejmearkivar Grímur Jónsson Thorkelin (1752-1829), som var søn af sysselmandsdatteren Elin Magnusdatter og en mand ved navn Jón Teitsson, der nogle år senere døde som gardist i København. Sit tilnavn dannede Thorkelin efter navnet på sin oldefader, sysselmanden Åre Thorkelsson. Faderen Jon Teitsson levede 1728-58; moderen Elin Einarsdottir, død 1789, nedstammede gennem sin far, sysselmand Einar Magnusson, fra Loptr Sæmundsson, en søn af den lærde Sæmundur Sigfússon hinn fróði (1056-1133), som langt op mod vor tid antoges at have samlet den ældre Edda. 

Grímur Jónsson Thorkelin var fader til cand.jur., kammerjunker, overauditør ved Kronens Regiment Frederik Stephanus Thorkelin (1794-1840) og Charlotte Emilie født Lillienskiold (1803-1840), som var forældre til oberst og bogsamler Benedictus Frederik Julius Thorkelin (1827-1910).

Obersten var fader til skibsfører og koffardikaptajn Emil Stephanus Thorkelin (1866-1927), som var fader til forsikringsdirektør og bogsamler Frederik Emil Thorkelin (1904-1997).

Kilder 
 Erik Dal, "Oberst Fr. Thorkelin og hans Grundtvigssamling", i Fund og Forskning, bind 4 (1957). Online-udgave

Slægter fra Island
Slægter fra Danmark
Frederik Thorkelin (forsikringsdirektør)

Frederik Emil Thorkelin (24. september 1904 i Aalborg – 1. oktober 1997) var en dansk forsikringsdirektør og bogsamler.

Karriere 
Han var søn af skibsfører Emil Stephanus Thorkelin (1866-1927) og Johanne Thomsen (1868-1955). Thorkelin gik på Østre Borgerdydskole, men blev på grund af sygdom ikke student. Han fik en sproguddannelse på Translatørskolen og blev uddannet vekselerer i København 1920-22.

I 1923 var Det kjøbenhavnske Reassurance-Compagni gået konkurs i kølvandet på Landmandsbank-skandalen. Selskabet blev rekonstrueret, og Thorkelin blev ansat i selskabet, hvor han efter studieophold i England (1927) og Schweiz (1928) blev udnævnt til underdirektør 1937. I 1948 blev Thorkelin medlem af forsikringsselskabets direktion, hvilket han var til 1967. I hans tid blev selskabet et af Nordens største.

Han var desuden 1957–67 medlem af bestyrelsen for Dansk Atomforsikrings Pool, ligesom han i en årrække var bestyrelsesmedlem og 1970–72 direktør for A/S Cycle-kompagniet.

Bogsamler 
Frederik Thorkelin var ud af en islandsk slægt, som har fostret mange bogsamlere. Hans forfader Grímur Jónsson Thorkelin havde opbygget en stor samling, ligesom hans farfader, oberst Frederik Thorkelin, havde etableret en stor Grundtvigsamling.

Frederik Thorkelins interesse angik filosoffen Michel de Montaigne og fransk litteratur i 1500-tallet, og hans samling var uden sidestykke i Nordeuropa. I 1981 donerede han den til Det Kongelige Bibliotek sammen med de af Grímur Jónsson Thorkelins bøger, som stadig var i slægtens eje.

Thorkelin var 1942 medstifter af, og en tid formand for, Dansk bibliofilklub ligesom han i mange år var medlem af det franske Societé des Amis de Montaigne og leverede bidrag til dets tidsskrift.

Ægteskab 
Thorkelin blev gift 10. august 1936 på Frederiksberg Rådhus (borgerlig vielse) med mag.art. Anna Else Rammel (18. september 1901 på Frederiksberg - ?), datter af direktør Carl Christian Rammel (1873-1947) og Christine Lassen (1873–1935).

Kilder 
 Biografi i Dansk Biografisk Leksikon, 3. udgave

Personer i Dansk Biografisk Leksikon
Personer i Kraks Blå Bog (afdøde)
Forsikringsdirektører fra Danmark
Bogsamlere fra Danmark
Personer fra Aalborg
Danskere i 1900-tallet
Frederik 02
Foreningsformænd fra Danmark
Folkesparekassen

Folkesparekassen er et dansk selvejende pengeinstitut, der er dannet i 1983. Den har hovedsæde i Silkeborg samt afdelinger i Aarhus og Odense. Folkesparekassens øverste myndighed er repræsentantskabet bestående af 46 garanter, der udpeger bestyrelsens medlemmer. Folkesparekassen er grundlagt på tankerne om rentefri økonomi, af JAK Danmark (tidligere landsforeningen J. A. K.) og K.E. Kristiansen. I juni 2021 blev det annonceret, at Folkesparekassen planlagde en fusion med Middelfart Sparekasse, med sidstnævnte som den fortsættende virksomhed.

Folkesparekassen politianmeldt
I 2012 politianmeldte Finanstilsynet 7 danske pengeinstitutter herunder Folkesparekassen. Finanstilsynet gennemførte en screening af i alt 30 pengeinstitutters hjemmesider med henblik på at undersøge, om oplysningerne om blandt andet rentesatser og årlige omkostninger i procent (ÅOP) lever op til reglerne på området. I Folkesparekassen var der tale om, at markedsføringen af et udlånsprodukt ikke indeholdt den lovpligtige oplysning om ÅOP.

Eksterne kilder/henvisninger 

 www.folkesparekassen.dk 

Banker i Danmark
Etableret i 1983
Daniel af Moskva

Daniel Aleksandrovitj (, ) (1261-1303) var en russisk middelalderfyrste, som blev stamfar til storfyrsterne af Moskva, der kom til at danne grundlag for det senere russiske kejserdømme.

Daniel var yngste søn af storfyrste af Novgorod og Vladimir Alexander Nevskij. Han var kun to år gammel, da faren døde, og arvede de områder af fyrstedømmerne, der blev anset for at være mindst værdifulde, heriblandet handelsposten Moskva.

Efter mongolernes invasion af Rusland var landet præget af uro og jævnlige oprør mod det fremmede overherredømme, men Daniel var kendt for at være en fredelig leder og gik sjældent i krig på trods af de urolige tider. Daniel formåede alligevel at udvide Moskvas indflydelse i løbet af sin regeringstid, blandt andet blev Kolomna erobret fra Fyrstendømmet Rjazan og han fik testamenteret Pereslavl-Zalesskij af sin nevø.

Daniel siges at have grundlagt Danilov-klosteret i Moskva. Han blev helligkåret af den russisk-ortodokse kirke i 1652.

Eksterne henvisninger 

Regenter af Rusland
Helgener i den østlige ortodokse kirke
The Football League 1902-03

The Football League 1902–03 var den 15. sæson af The Football League og dermed også det 15. engelske mesterskab i fodbold.

First Division blev vundet af The Wednesday FC, som dermed vandt ligaen og det engelske fodboldmesterskab for første gang.

Resultater

First Division

Second Division 

Sæsonen 1902-03 var den 11. i Second Division.

Af de tre lavest placerede hold blev Doncaster Rovers FC ikke genvalgt til den efterfølgende sæson. Som erstatning valgte ligaen Bradford City AFC.

Kilder / eksterne henvisninger 
 RSSSF – England 1902-03 
 RSSSF – English League Leading Goalscorers

Noter 

Sæsoner i The Football League
Fodbold i 1902
Fodbold i 1903
Europamesterskaberne i amatørboksning 1947

Europamesterskaberne i amatørboksning 1947 blev afviklet den 2. til den 17. maj 1947 i Dublin. Det var syvende gang, der blev afholdt EM for amatørboksere. Turneringen blev arrangeret af den europæiske amatørbokseorganisation EABA. Der deltog 105 boksere fra 16 lande .
 
Fra Danmark deltog Thyge Petersen (letsværvægt), Michael Jacob Michaelsen (letsværvægt), Christian Christensen (fluevægt), Sigurd Myken (fjervægt), Aage Christensen (letvægt), Armand Christensen (mellemvægt), Svend Wad (letvægt). Svend Wad vandt bronze, hvorimod det ikke blev til medaljer til de øvrige danske deltagere.

Medaljevindere

Medaljefordeling

Noter

Eksterne links 
 7. Europamesterskab i boksning  

EM i boksning
Boksning i 1947
Boksning i Irland
Katrine Lester

Katrine Lester  (født 26. august 1976) er en dansk politiker, der fra den 1. januar 2010 til den 20. april 2015 har været 2. viceborgmester og rådmand i Frederiksberg Kommune, valgt for Socialdemokraterne.

Hun er matematisk student fra Metropolitanskolen  i 1995 og uddannet cand.mag. i filosofi ved Københavns Universitet. Hun arbejder som kommunikationschef i Farmakonomforeningen.

Katrine Lester var medlem af hovedbestyrelsen i DSU fra 2000-2003. 
Ved Kommunalvalget 2005 blev hun valgt ind i kommunalbestyrelsen for Frederiksberg Kommune med 239 personlige stemmer.
Fire år senere ved Kommunalvalget 2009 var Lester partiets spidskandidat og blev genvalgt med 2859 personlige stemmer.
Hun annoncerede sit borgmesterkandidatur til Kommunalvalget 2013 i maj 2012.
Ved valget modtog hun 2.222 personlige stemmer, det største antal personlige stemmer for Frederiksbergs Socialdemokrater,
og ved det konstituerende kommunalbestyrelsesmøde blev hun genvalgt som 2. viceborgmester.

Hun var medlem af Magistraten, Sundheds- og omsorgsudvalget & Arbejdsmarkedsudvalget.

Henvisninger

Eksterne henvisninger 
Katrine Lester − Socialdemokraterne på Frederiksberg  
  Forslag til beslutning fra 2. viceborgmester, rådmand Katrine Lester om whistleblower-ordning

Viceborgmestre fra Socialdemokraterne
Medlemmer af Frederiksberg Kommunalbestyrelse
Rådmænd på Frederiksberg
Studenter fra Metropolitanskolen
Alumni fra Københavns Universitet
Europamesterskaberne i amatørboksning 1949

Europamesterskaberne i amatørboksning 1949 blev afviklet den 13. til den 19. juni 1949 i Oslo. Det var ottende gang, der blev afholdt EM for amatørboksere. Turneringen blev arrangeret af den europæiske amatørbokseorganisation EABA. Der deltog 93 boksere fra 16 lande .
 
Fra Danmark deltog Henning Jensen (bantamvægt), Kjeld Steen (fluevægt), Peter Nielsen (mellemvægt), Herluf Nielsen (sværvægt), Hans Nielsen, (letsværvægt), Leif Madsen (letvægt), Victor Jørgensen (weltervægt). Henning Jensen og Michael Jacob Michaelsen vandt begge sølv, hvorimod det ikke blev til medaljer til de øvrige danske deltagere.

Medaljevindere

Medaljefordeling

Noter

Eksterne links 
 8. Europamesterskab i boksning  

EM i boksning
Boksning i 1949
Boksning i Norge
Páll Melsted

Páll Melsted er navnet på flere personer:

 Páll Melsted (1791-1861) – dansk-islandsk jurist, amtmand og politiker
 Páll Melsted (1812-1910) – dansk-islandsk jurist, embedsmand og politiker, søn af den foregående
Kveld

Kveld er den fjerde ep fra det norske black metal-band Taake. Ep'en indeholder fire genindspilninger af tidligere udgivne Taake-numre, såvel som et enkelt der ikke før har været udgivet. Tundra, der tidligere har medvirket som studiemusiker på debutalbummet Nattestid..., krediteres her som fuldgyldigt bandmedlem.

Spor 
 "Nordbundet" - 05:45
 "Motpol" - 05:37
 "Hordalands Doedskvad 1" - 08:14
 "Over Bjoergvin graater Himmerik 4" - 07:04
 "Nattestid ser Porten vid 1" - 06:50

Eksterne henvisninger 
 

Album fra 2011
Taake-album
Páll Melsted (1812-1910)

Páll Melsted (født 13. november 1812 på Möðruvellir, død 9. februar 1910 i Reykjavik) var en islandsk embedsmand og politiker.

Karriere 
Han var søn af Páll Melsted. Han blev 1834 student fra Bessastaðir, studerede derefter jura ved Københavns Universitet uden afsluttende eksamen og vendte 1840 tilbage i Island, privatiserede i Island i nogle år, var 1845, 1847 og 1849 sekretær hos den kgl. kommissarius ved Altinget, 1845-46 og 1848-49 konstitueret sysselmand i Arnes Syssel, var 1846-48 regnskabsfører og tilsynsmand ved Stiftsbogtrykkeriet i Reykjavik og 1849-55 konstitueret sysselmand i Snæfellsnes Syssel, en tid tillige i Myra Syssel.

Melsted drog 1855 på ny til Danmark og blev 1857 exam. jur. og dernæst 1858-62 konstitueret sysselmand i Gullbringe og Kjosar Sysler, derefter en årrække konstitueret prokurator ved Landsoverretten i Reykjavik samt timelærer i historie ved den lærde skole i samme by.

Melsted var 1859 og 1861 medlem af Altinget og oprettede 1874 sammen med sin 2. hustru Islands første kvindeskole i Reykjavik. Han var også historisk forfatter.

Ægteskaber 
Han blev gift 1. gang 30. december 1840 med Jórunn Isleifsdóttir (14. maj 1816 - 21. august 1858 i Reykjavik), datter af Isleifur Einarsson og 2. gang 13. november 1859 med Thora Grimsdöttir (18. december 1823 i Skælskør - 21. april 1919 i Reykjavik), datter af amtmand over Islands Nord- og Østamt, etatsråd Grímur Jónsson og Birgitte Cecilie Breum.

Eksterne henvisninger 
 Danske Jurister 1736-1936.

Altingsmedlemmer
Embedsmænd fra Danmark
Jurister fra Danmark
Islændinge i 1800-tallet
Suso

Jesús Joaquín Fernández Sáez de la Torre, eller bare Suso, er en spansk fodboldspiller, der spiller for Sevilla FC.

Ungdomskarriere 
Han startede som 12-årig i den spanske klub Cadiz, som lå i hans hjemby. Da han i 2010 kom til Liverpool FC, skete det efter han afslog tilbud fra andre storklubber som FC Barcelona og Real Madrid. Det var den daværende Liverpool manager Rafael Benitez der lokkede talentet til England.

Klubkarriere

Liverpool FC 
Suso kom til Liverpools Akademi i 2010. Men den 19. november 2010 på sin 17-års fødselsdag, skrev han under på sin første professionelle kontrakt. Suso fik sin senior debut den 1. august 2010 i en venskabskamp imod Borussia Mönchengladbach. Suso spillede udover kampen mod Borussia Mönchengladbach kampe for 2. holdet samt for akademiet. Men i 2012 blev han permanent rykket op på senior holdet.

Den 20. september 2012 fik Suso sin officielle senior debut imod BSC Young Boys i Europa League hvor han spillede hele kampen. Blot tre dage efter dette, fik han sin Premier League debut imod Manchester United i et 2-1 nederlag. Han spillede en halvleg, da han erstattede en skadet Fabio Borini i halvlegen. Han spillede over alle forventninger, da han ikke lavede en eneste fejlaflevering, selvom Suso og co. var en mand i undertal. 

Den 19. oktober 2012 skrev Suso under på en langvarig kontrakt med sin nuværende klub.

Udlån til UD Almeria 
Den 12. juli 2013 blev det bekræftet, at Suso havde skrevet under på en lejekontrakt med UD Almería som varede en sæson. 

Han fik sin debut imod Villarreal CF, og spillede en pragtfuld kamp. UD Almería fansne fik sig en smagsprøve på hvad deres nylejede spiller havde at byde på, da han bidrog med 2 assister. Dog endte kampe 3-2 til Villarreal CF.

Den 21. september 2013 scorede Suso sit første mål for holdet imod Levante UD.

Bøde for Tweet 
Den 18. december fik Suso en bøde på £ 10.000 for et homofobisk tweet som han havde skrevet om klubkammeraten José Enrique. Enrique sagde dog selv, at tweetet om ham bare var for sjov, og det bare var lidt drilleri.

Landsholdet 
Suso har spillet på samtlige af de spanske ungdomslandshold, han vandt u/19 europamesterskaberne i 2012 med det spanske u/19 landshold.

Fodboldspillere fra Spanien
Fodboldspillere fra Liverpool F.C.
Fodboldspillere fra UD Almería
Fodboldspillere fra AC Milan
Fodboldspillere fra Genoa C.F.C.
Fodboldspillere fra Sevilla FC
Personer fra Cádiz